তথ্যবিবরণী নম্বর : ৪৭৮০

**পৃথিবীর মানচিত্রে স্বাধীন-সার্বভৌম রাষ্ট্র হিসেবে বাংলাদেশের অস্তিত্ব প্রকাশের দিন আজ**

 **---কৃষিমন্ত্রী**

ঢাকা, ১ পৌষ (১৬ ডিসেম্বর) :

 পৃথিবীর মানচিত্রে স্বাধীন-সার্বভৌম রাষ্ট্র হিসেবে বাংলাদেশের অস্তিত্ব প্রকাশের দিন আজ। ৪৮ বছর আগে এই দিনে বর্বর পাকিস্তানি বাহিনী হাতের অস্ত্র ফেলে মাথা নিচু করে দাঁড়িয়েছিল বিজয়ী বাঙালির সামনে। আর বীরের জাতি হিসেবে আত্মপ্রকাশ ঘটেছিল বাঙালির।

 কৃষিমন্ত্রী ড. মেঃ আব্দুর রাজ্জাক আজ রাজধানীর অফিসার্স ক্লাবে বিজয় দিবসের আলোচনা সভায় এসব কথা বলেন।

 মন্ত্রী বলেন, বাঙালির অবিসংবাদিত নেতা বঙ্গবন্ধু শেখ মুজিবুর রহমান একাত্তরের ৭ মার্চ রেসকোর্স ময়দানে লাখো জনতার সামনে দেওয়া ঐতিহাসিক ভাষণেই স্বাধীনতার ঘোষণা দেন এবং শত্রুদের মোকাবিলা করার জন্য যার কাছে যা আছে, তা-ই নিয়ে সবাইকে প্রস্তুত থাকতে বলেন। বঙ্গবন্ধু বলেছিলেন, ‘এবারের সংগ্রাম আমাদের মুক্তির সংগ্রাম, এবারের সংগ্রাম স্বাধীনতার সংগ্রাম।’ একাত্তর সালের ৯ মাসের সশস্ত্র মুক্তিযুদ্ধের পথ বেয়ে এসেছে বাঙালির বিজয়।

 মন্ত্রী আরো বলেন, স্বাধীনতার সুবর্ণজয়ন্তীর প্রাক্কালে দেশ, গণতন্ত্রবিরোধী সব ষড়যন্ত্র প্রতিহত করে মুক্তিযুদ্ধের চেতনা বাস্তবায়ন করতে হবে। মহান মুক্তিযুদ্ধের চেতনায় উদ্বুদ্ধ হয়ে ঐক্যবদ্ধভাবে দেশের উন্নয়ন ও গণতন্ত্রের ধারাবাহিকতা রক্ষা এবং সুশাসন প্রতিষ্ঠার জন্য সবাইকে দায়িত্ব পালন করতে হবে।

 মন্ত্রী পরিষদ সচিব খন্দকার আনোয়ারুল ইসলামের সভাপতিত্বে অনুষ্ঠানে স্বাগত বক্তব্য রাখেন মুক্তিযুদ্ধ বিষয়ক বিশেষ কমিটির সদস্য সচিব মোঃ আব্দুল হাই।

#

গিয়াস/ইসরাত/মোশারফ/আব্বাস/২০১৯ /২১৩৬ ঘণ্টা

তথ্যবিবরণী নম্বর : ৪৭৭৯

সরকারের উন্নয়ন অগ্রযাত্রাকে এগিয়ে নিতে দেশবিরোধীদের প্রতিহত করতে হবে

 --- স্থানীয় সরকার মন্ত্রী

লাকসাম (কুমিল্লা), ১ পৌষ (১৬ ডিসেম্বর) :

 স্থানীয় সরকার মন্ত্রী মোঃ তাজুল ইসলাম বলেছেন, বঙ্গবন্ধু কন্যা শেখ হাসিনার নেতৃত্বে যে উন্নয়ন অগ্রযাত্রা শুরু হয়েছে, তা আগামী দিনেও অব্যাহত থাকবে। সরকার উন্নয়নের লক্ষ্য স্থির করে এগিয়ে যাচ্ছে। সরকারের উন্নয়ন অগ্রযাত্রাকে এগিয়ে নিতে দেশবিরোধীদের প্রতিহত করতে হবে।

 মন্ত্রী আজ লাকসাম উপজেলা প্রশাসনের উদ্যোগে লাকসাম সরকারি পাইলট উচ্চ বিদ্যালয় মাঠে মহান বিজয় দিবসের অনুষ্ঠানে এসব কথা বলেন।

 মন্ত্রী বলেন, বঙ্গবন্ধু যে বাংলাদেশ গড়ার স্বপ্ন দেখেছিলেন তা আজ বাস্তবে রূপ নিচ্ছে। শেখ হাসিনার নেতৃত্ব অব্যাহত থাকলে বাংলাদেশ উন্নয়ন ও অর্থনৈতিকভাবে আরো সমৃদ্ধ হবে।

#

হাসান/নাইচ/রফিকুল/জয়নুল/২০১৯/২০৫০ঘণ্টা

তথ্যবিবরণী নম্বর : ৪৭৭৮

চাঁনমারী যুদ্ধক্ষেত্র মুক্তিযুদ্ধ স্মৃতিসৌধ উদ্বোধন করলেন গণশিক্ষা প্রতিমন্ত্রী

রৌমারী (কুড়িগ্রাম), ১ পৌষ (১৬ ডিসেম্বর) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন আজ মহান বিজয় দিবসে কুড়িগ্রাম জেলার রৌমারী উপজেলায় চাঁনমারী যুদ্ধক্ষেত্র মুক্তিযুদ্ধ স্মৃতিসৌধ উদ্বোধন করেন।

 প্রতিমন্ত্রী বলেন, বঙ্গবন্ধু স্বাধীনতা দিয়েছেন, আর তাঁর সুযোগ্য কন্যা প্রধানমন্ত্রী শেখ হাসিনা অর্থনীতি মুক্তি দিয়েছেন। বাংলাদেশ আজ স্বাস্থ্য, শিক্ষা-সহ বিভিন্ন সূচকে প্রভূত উন্নতি সাধন করেছে। এছাড়া খাদ্যে স্বয়ংসম্পূর্নতা অর্জন করেছে।

 উল্লেখ্য, মুক্তিযুদ্ধকালীন বাংলাদেশের একমাত্র মুক্তিযোদ্ধাদের প্রশিক্ষণ কেন্দ্র ছিল রৌমারী মুক্তাঞ্চল। এ কেন্দ্র থেকে ৬৫ হাজার মুক্তিযোদ্ধা প্রশিক্ষণ নিয়ে দেশের বিভিন্ন স্থানে মুক্তিযুদ্ধে অংশগ্রহণ করেন।

 এছাড়া, প্রতিমন্ত্রী মুক্তিযুদ্ধে শহীদের স্মরণে নিজ জন্মভূমি কুড়িগ্রাম জেলার রৌমারী উপজেলায় স্থাপিত শহিদ মিনারে শহিদের প্রতি শ্রদ্ধা জানিয়ে পুষ্পাঞ্জলি নিবেদন করেন।

#

রবীন্দ্রনাথ/নাইচ/রফিকুল/জয়নুল/২০১৯/২০৩৫ঘণ্টা

তথ্যবিবরণী নম্বর : ৪৭৭৭

রংপুরে মুক্তিযোদ্ধাদের সংবর্ধনা অনুষ্ঠানে বাণিজ্যমন্ত্রী

বঙ্গবন্ধু দিয়েছেন স্বাধীনতা শেখ হাসিনা দিচ্ছেন অর্থনৈতিক মুক্তি

রংপুর, ১ পৌষ (১৬ ডিসেম্বর) :

 বাণিজ্যমন্ত্রী টিপু মুনশি বলেছেন, বঙ্গবন্ধু শেখ মুজিবুর রহমান এ দেশে জন্ম নিয়েছিলেন বলেই বাংলাদেশ স্বাধীনতা পেয়েছে। বঙ্গবন্ধু দু’টি উদ্দেশ্যকে সামনে রেখে সারাজীবন সংগ্রাম করেছেন। একটি বাংলাদেশের স্বাধীনতা, অপরটি বাঙালি জাতির অর্থনৈতিক মুক্তি।

 মন্ত্রী আজ রংপুরের পীরগাছা উপজেলা প্রশাসন আয়োজিত মহান বিজয় দিবস উপলক্ষে পীরগাছা উপজেলার মুক্তিযোদ্ধাদের সংবর্ধনা অনুষ্ঠানে প্রধান অতিথির বক্তৃতায় এসব কথা বলেন।

 টিপু মুনশি বলেন, দেশে আজ অর্থনীতির গতি পেয়েছে, বড় বড় উন্নয়ন প্রকল্প বাস্তবায়িত হচ্ছে।

 এর আগে মন্ত্রী বিজয় দিবসের প্রথম প্রহরে রংপুর জেলার শহিদ স্মৃতিস্তম্ভে বাংলাদেশ আওয়ামী লীগ রংপুর জেলা ও মহাগর আওয়ামী লীগ নেতৃবৃন্দ এবং জেলা প্রশাসনের কর্মকর্তাদের নিয়ে শ্রদ্ধা নিবেদন করেন।

#

বকসী/নাইচ/রফিকুল/জয়নুল/২০১৯/২০২০ঘণ্টা

তথ্যবিবরণী নম্বর : ৪৭৭৬

মুক্তিযোদ্ধারা দেশের সর্বকালের সর্বশ্রেষ্ঠ সন্তান --- ধর্ম প্রতিমন্ত্রী

টুঙ্গিপাড়া, গোপালগঞ্জ ১ পৌষ (১৬ ডিসেম্বর) :

 ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, ‘মুক্তিযোদ্ধারা দেশের সর্বকালের সর্বশ্রেষ্ঠ সন্তান। মুক্তিযোদ্ধাদের কল্যাণে আজ আমরা স্বাধীন দেশে বড় বড় পদ পদবি এবং অবারিত সুযোগ সুবিধা ভোগ করছি। বীর মুক্তিযোদ্ধাদের প্রতি আমাদের সম্মান ও কৃতজ্ঞতা চিরকাল বজায় থাকবে। ’

 প্রতিমন্ত্রী আজ উপজেলা পরিষদ চত্বরে টুঙ্গিপাড়া উপজেলা প্রশাসন আয়োজিত ‘মহান বিজয় দিবস-২০১৯’ উপলক্ষে মুক্তিযোদ্ধা সংবর্ধনা, আলোচনা সভা এবং সাংস্কৃতিক অনুষ্ঠানে প্রধান অতিথির বক্তব্যে এসব কথা বলে।

 প্রতিমন্ত্রী বলেন, বঙ্গবন্ধু কন্যা প্রধানমন্ত্রী শেখ হাসিনা জনগণকে স্বাধীনতার প্রকৃত সুফল পাইয়ে দিতে দুর্নীতির বিরুদ্ধে কঠোর কার্যক্রম পরিচালনা করছেন। এ বিষয়ে তিনি নিজ দলের লোকদেরকে ও রেহাই দিচ্ছেন না। তাই প্রধানমন্ত্রীর দুর্নীতিবিরোধী এ লড়াইয়ে সকলকে ঐক্যবদ্ধ থাকতে হবে।

#

আনোয়ার/নাইচ/রফিকুল/জয়নুল/২০১৯/১৯৩২ঘণ্টা

তথ্যবিবরণী নম্বর : ৪৭৭৫

আগামী ১৮ ডিসেম্বর বর্ডার গার্ড বাংলাদেশের ‘বিজিবি দিবস-২০১৯’ উদ্যাপিত হবে

ঢাকা, ১ পৌষ (১৬ ডিসেম্বর) :

 আগামী ১৮ ডিসেম্বর বর্ডার গার্ড বাংলাদেশের ‘বিজিবি দিবস-২০১৯’ উদ্যাপন উপলক্ষে বিস্তারিত কর্মসূচি গ্রহণ করা হয়েছে। দিবসের কর্মসূচি অনুযায়ী রাজধানীর পিলখানাস্থ বিজিবি সদর দপ্তরের বীর উত্তম আনোয়ার হোসেন প্যারেড গ্রাউন্ডে সকাল ১০ টায় বিজিবি দিবসের কুচকাওয়াজ অনুষ্ঠানে প্রধানমন্ত্রী শেখ হাসিনা প্রধান অতিথি হিসেবে উপস্থিত থেকে কুচকাওয়াজ পরিদর্শন এবং অভিবাদন গ্রহণ করবেন। এ অনুষ্ঠানে প্রধানমন্ত্রী বিজিবিতে বীরত্বপূর্ণ ও কৃতিত্বপূর্ণ অবদানের জন্য বিজিবির কর্মকর্তা ও সদস্যদের পদক প্রদান করবেন। এছাড়া মোটর র‌্যালি এবং ‘স্বাধীনতা ও উন্নয়নের অগ্রযাত্রায় বিজিবি’ এর ওপর সম্মিলিত প্রদর্শনী অনুষ্ঠিত হবে। দুপুর ১২.২০ ঘটিকায় বীর উত্তম ফজলুর রহমান খন্দকার মিলনায়তনে প্রধানমন্ত্রী বিজিবি সদস্যদের বিশেষ দরবার গ্রহণ করবেন।

 বিজিবি দিবসের কুচকাওয়াজ ও পদক প্রদান অনুষ্ঠানে মন্ত্রিবর্গ, প্রধানমন্ত্রীর উপদেষ্টাবৃন্দ, উচ্চ পদস্থ সামরিক ও বেসামরিক কর্মকর্তাবৃন্দ এবং কূটনৈতিক কোরের সদস্যবৃন্দ উপস্থিত থাকবেন।

 বিজিবি দিবস উদ্যাপনের অংশ হিসেবে আগামী ১৯ ডিসেম্বর পিলখানাস্থ বীর উত্তম ফজলুর রহমান খন্দকার মিলনায়তনে বিজিবি মহাপরিচালকের বিশেষ দরবার অনুষ্ঠিত হবে। দরবার শেষে অনারারি সুবেদার মেজর হতে অনারারি সহকারী পরিচালক এবং অনারারি সহকারী পরিচালক হতে অনারারি উপপরিচালক পদে পদোন্নতি প্রাপ্তদের র‌্যাংক ব্যাজ পরিধান, অপারেশনাল কার্যক্রম, চোরাচালান নিরোধ এবং মাদকদ্রব্য আটকের ক্ষেত্রে কৃতিত্বপূর্ণ কাজের জন্য পুরস্কার প্রদান, মহাপরিচালকের অপারেশনাল ও প্রশাসনিক ইনসিগনিয়া-সহ প্রশংসাপত্র প্রদান এবং বিজিবি’র খেতাবপ্রাপ্ত মুক্তিযোদ্ধা/উত্তরাধিকারীগণের সংবর্ধনা প্রদান করা হবে।

 এছাড়া ২০ ডিসেম্বর সকাল ৮টায় মহাপরিচালকের সচিবালয়ে আনুষ্ঠানিকভাবে বিজিবির রেজিমেন্টাল পতাকা উত্তোলন এবং সকাল ৮:১৫ ঘটিকায় পিলখানাস্থ ‘সীমান্ত গৌরব’ এ মুক্তিযুদ্ধে শহিদদের প্রতি শ্রদ্ধা জানিয়ে পুষ্পস্তবক অর্পণ করবেন বিজিবি মহাপরিচালক মেজর জেনারেল মোঃ সাফিনুল ইসলাম, বিজিবিএম (বার), এনডিসি, পিএসসি। এরপর ২০ ডিসেম্বর দুপুরে জুম্মার নামাজের পর পিলখানাস্থ সকল মসজিদে মিলাদ ও বিশেষ দোয়া করা হবে। উল্লেখ্য, ‘বিজিবি দিবস-২০১৯’ উপলক্ষে ১৯ ও ২০ ডিসেম্বর সন্ধ্যায় পিলখানায় বিজিবি’র নিজস্ব অর্কেস্ট্রা ও শিল্পীসহ দেশের বরেণ্য শিল্পীদের পরিবেশনায় একটি সাংস্কৃতিক অনুষ্ঠানের আয়োজন করা হবে।

 বিজিবি দিবস উদ্যাপন উপলক্ষে পিলখানা ছাড়াও ঢাকার বাইরে বিজিবি’র সকল রিজিয়ন, বর্ডার গার্ড ট্রেনিং সেন্টার এন্ড কলেজ, সকল সেক্টর ও ব্যাটালিয়ন পর্যায়ে আনুষ্ঠানিকভাবে রেজিমেন্টাল পতাকা উত্তোলন, কর্মকর্তা ও কর্মচারীদের উপস্থিতিতে বিশেষ দরবার, অত্র বাহিনীর খেতাবপ্রাপ্ত মুক্তিযোদ্ধাদের সংবর্ধনা, মিলাদ ও বিশেষ দোয়া, প্রীতিভোজ এবং সাংস্কৃতিক অনুষ্ঠানের আয়োজন করা হবে।

#

শরিফুল/নাইচ/রফিকুল/জয়নুল/২০১৯/১৯০০ঘণ্টা

তথ্যবিবরণী নম্বর : ৪৭৭৪

বাংলাদেশ উপ-হাইকমিশন কলকাতায় মহান বিজয় দিবস পালিত উদ্যাপিত

কলকাতা, ১ পৌষ (১৬ ডিসেম্বর) :

১৯৭১ সালে বাংলাদেশের সরকারের পক্ষে প্রথম পতাকা উত্তোলনকারী মিশন কলকাতায় বাংলাদেশ উপ-হাইকমিশন প্রাঙ্গণে আনুষ্ঠানিকভাবে মহান বিজয় দিবস পালিত হলো। সকাল আটটায় উপ-হাইকমিশনার তৌফিক হাসান জাতীয় পতাকা উত্তোলন করেন। পরে বাংলাদেশের রাষ্ট্রপতি, প্রধানমন্ত্রী, পররাষ্ট্রমন্ত্রী ও পররাষ্ট্র প্রতিমন্ত্রীর বাণী পাঠ করা হয়। দিনটি উপলক্ষে বিশেষ মোনাজাত করা হয়।

মহান বিজয় দিবস উপলক্ষে বাংলাদেশ উপ-হাইকমিশনের পক্ষ থেকে বঙ্গবন্ধুর স্মৃতি বিজড়িত ইসলামিয়া কলেজের (বর্তমানে মৌলানা আজাদ কলেজ) বেকার গভর্নমেন্ট হোস্টেলে ‘বঙ্গবন্ধু স্মৃতিকক্ষে’ স্থাপিত বঙ্গবন্ধুর আবক্ষ ভাস্কর্যে পুষ্পস্তবক অর্পণ করা হয় এবং বিশেষ মোনাজাত করা হয়। এছাড়া বাদ জোহর মিশনের মসজিদে মিলাদ মাহফিল অনুষ্ঠিত হয়।

বাংলাদেশের মহান বিজয় দিবস উদ্যাপন উপলক্ষে উপ-হাইকমিশন প্রাঙ্গণে ১৭-১৯ ডিসেম্বর তিন দিনব্যাপী ‘বাংলাদেশের বিজয় উৎসব ২০১৯’ অনুষ্ঠিত হবে। মিশনের উপ-হাইকমিশনার তৌফিক হাসানের সভাপতিত্বে বিজয় উৎসবের উদ্বোধন হবে। উদ্বোধন অনুষ্ঠানে প্রধান অতিথি হিসেবে উপস্থিত থাকবেন গণপ্রজাতন্ত্রী বাংলাদেশ সরকারের প্রধানমন্ত্রীর আন্তর্জাতিক সম্পর্ক বিষয়ক উপদেষ্টা ড. গওহর রিজভী।

বিজয় উৎসবে প্রতিদিন বাংলাদেশের খ্যাতনামা শিল্পীদের পরিবেশনায় থাকবে মনোজ্ঞ সাংস্কৃতিক অনুষ্ঠান, মহান মুক্তিযুদ্ধভিত্তিক আলোকচিত্র, তথ্যচিত্র ও চলচ্চিত্র প্রদর্শনী। এছাড়া প্রতিদিন থাকবে দুই দেশের প্রখ্যাত বুদ্ধিজীবী, শিক্ষাবিদ ও বিশিষ্ট ব্যক্তিবর্গের অংশগ্রহণে আলোচনা অনুষ্ঠান।

#

মোফাকখারুল/নাইচ/রফিকুল/আব্বাস/২০১৯/১৮৪৩ ঘণ্টা

তথ্যবিবরণী নম্বর : ৪৭৭৩

মুক্তিযুদ্ধ থেকে শিক্ষা নিয়ে ঐক্যবদ্ধভাবে সমস্যা মোকাবিলা করার আহ্বান অর্থমন্ত্রীর

ঢাকা, ১ পৌষ (১৬ ডিসেম্বর) :

 ‘মুক্তিযুদ্ধের মাধ্যমে অর্জিত মূল্যবোধ রক্ষায় হতে হবে যতœবান। আমাদের সামনে সম্ভাবনা অসীম। মুক্তিযুদ্ধ থেকে শিক্ষা নিয়ে ঐক্যবদ্ধভাবে সব সমস্যা মোকাবিলায় সচেষ্ট হলে আমাদের অগ্রগতি ঘটবে দ্রুত। আমরা সে পথেই অগ্রসর হব- এই হোক বিজয় দিবসের অঙ্গীকার।’

 আজ অর্থমন্ত্রী আ হ ম মুস্তফা কামাল কুমিল্লা দক্ষিণ জেলা আওয়ামী লীগ কর্তৃক মহান বিজয় দিবস উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।’

 অর্থমন্ত্রী আরো বলেন, ‘বৈশ্বিক অর্থনৈতিক অবস্থার প্রেক্ষাপটে এখন সবচেয়ে সুবিধাজনক অবস্থানে রয়েছে বাংলাদেশ। চলতি অর্থবছরেই আমরা ৮ দশমিক ২৫ শতাংশ থেকে ৮ দশমিক ৩০ শতাংশ জিডিপি প্রবৃদ্ধি অর্জনের প্রত্যাশা করছি, যা ২০২৪ সাল নাগাদ দাঁড়াবে ১০ শতাংশ এবং সেটা অব্যাহত থাকবে। বিশ্বে যে কয়েকটি দেশের রপ্তানি আয় খুব দ্রুত বাড়ছে, তার মধ্যে বাংলাদেশ একটি।’

 এরপরে অর্থমন্ত্রী কুমিল্লা সদর দক্ষিণ উপজেলায় ক্যান্সার, কিডনি, লিভার সিরোসিস, জন্মগত হƒদরোগ-সহ বিভিন্ন রোগে আক্রান্ত ব্যক্তিদের চিকিৎসার সহায়তায় আর্থিক অনুদানের চেক বিতরণ করেন। কুমিল্লা সদর দক্ষিণ উপজেলা প্রশাসনের আয়োজনে এসব অনুদান বিতরণ করা হয়।

#

তৌহিদুল/নাইচ/রফিকুল/জয়নুল/২০১৯/১৭৪০ঘণ্টা

তথ্যবিবরণী নম্বর : ৪৭৭২

টুঙ্গিপাড়ায় জাতির পিতার সমাধিতে

বাংলাদেশ আওয়ামী লীগের কার্যনির্বাহী কমিটির পুষ্পার্ঘ্য অর্পণ

ঢাকা, ১ পৌষ (১৬ ডিসেম্বর) :

 মহানবিজয় দিবস-২০১৯ উপলক্ষে টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের সমাধিতে আজ বাংলাদেশ আওয়ামী লীগের কার্যনির্বাহী কমিটির পক্ষ হতে শ্রদ্ধাঞ্জলি নিবেদন করেন ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ ও বাংলাদেশ আওয়ামী লীগের প্রেসিডিয়াম সদস্য কর্নেল (অব.) ফারুক খান এমপি।

 মহান বিজয় দিবস-২০১৯ উপলক্ষে জাতির পিতা বঙ্গবন্ধু শেখ মুজিবুর রহমান ও তাঁর পরিবারের সকল শহিদ সদস্য, মুক্তিযুদ্ধের ত্রিশ লাখ শহিদ, জাতির শ্রেষ্ঠ সন্তান অসংখ্য বীর মুক্তিযোদ্ধা, সম্ভ্রম হারানো দুই লাখ মা-বোনের অতুলনীয় অবদানের কথা গভীর শ্রদ্ধার সাথে স্মরণ করে তাঁদের বিদেহী আত্মার মাগফেরাত কামনা করে দোয়া ও মোনাজাত করা হয়।

#

আনোয়ার/নাইচ/রফিকুল/জয়নুল/২০১৯/১৭২০ঘণ্টা

তথ্যবিবরণী নম্বর : ৪৭৭১

দক্ষ ও উন্নত জনশক্তি হিসেবে গড়ে ওঠার আহ্বান শিল্প প্রতিমন্ত্রীর

ঢাকা, ১ পৌষ (১৬ ডিসেম্বর) :

 জাতির পিতার অপূর্ণ স্বপ্ন বাস্তবায়নে দক্ষ ও উন্নত জনশক্তি হিসেবে গড়ে ওঠার শপথ নেবার জন্য শিক্ষার্থীদের প্রতি আহ্বান জানিয়েছেন শিল্প প্রতিমন্ত্রী কামাল আহমেদ মজুমদার।

 প্রতিমন্ত্রী আজ রাজধানীর মিরপুরের রূপনগরে মণিপুর উচ্চ বিদ্যালয় ও কলেজে মহান বিজয় দিবস ২০১৯ উপলক্ষে আয়োজিত আলোচনা সভা ও সাংস্কৃতিক অনুষ্ঠানে প্রধান অতিথির বক্তৃতায় এ আহ্বান জানান।

 প্রতিমন্ত্রী বলেন, দেশের সকল শিশু যাতে মানসম্মত শিক্ষা লাভ করতে পারে সেজন্য সরকার অত্যন্ত আন্তরিক। পহেলা জানুয়ারি শিক্ষার্থীরা খালি হাতে স্কুলে আসে আর নতুন বইয়ের সুঘ্রাণ নিতে নিতে বাড়ি ফিরে যায়। শিক্ষার্থীদের জন্য বিশ্বে এধরনের আয়োজন নজিরবিহীন। তিনি বলেন, স্কুলের শিক্ষার্থীদের জন্য মিড ডে মিল চালু করা হয়েছে। ভাল ফলাফলের জন্য বৃত্তি প্রদান করা হচ্ছে।

 প্রতিমন্ত্রী এ সময় জাতির পিতা বঙ্গবন্ধু শেখ মুজিবুর রহমানের জীবন, কর্ম ও এদেশের মানুষের জন্য তাঁর আত্মত্যাগ সম্পর্কে জানতে অসমাপ্ত আত্মজীবনী, কারাগারের রোজনামচা নিয়মিত অধ্যয়নের জন্য শিক্ষার্থীদের পরামর্শ প্রদান করেন।

 অনুষ্ঠানে শিক্ষার্থীরা মনোজ্ঞ সাংস্কৃতিক অনুষ্ঠান পরিবেশন করে। পরে প্রতিমন্ত্রী বিভিন্ন প্রতিযোগিতায় বিজয়ীদের মাঝে পুরস্কার বিতরণ করেন।

#

মাসুম/নাইচ/রফিকুল/জয়নুল/২০১৯/১৭৩০ঘণ্টা

তথ্যবিবরণী নম্বর : ৪৭৭০

**টোকিওতে বিজয় দিবস উদ্‌যাপিত**

টোকিও, ১৬ ডিসেম্বর :

 যথাযথ মর্যাদায় বাংলাদেশের ৪৯তম বিজয় দিবস উদ্‌যাপন করেছে টোকিওস্থ বাংলাদেশ দূতাবাস। মহান বিজয় দিবস উপলক্ষে আজ দূতাবাস প্রাঙ্গণে দিবসের কার্যক্রম শুরু হয় জাতীয় সংগীতের সঙ্গে জাতীয় পতাকা উত্তোলনের মাধ্যমে। পতাকা উত্তোলন করেন দূতাবাসের চার্জ দ্যা অ্যাফেয়ার্স ড. শাহিদা আক্তার। পরে ১৯৭১ সালের মহান মুক্তিযুদ্ধে বীর শহিদদের স্মরণে এক মিনিট নীরবতা পালন ও বিশেষ দোয়া করা হয়।

 পরে দূতাবাসের বঙ্গবন্ধু মিলনায়তনে আলোচনা সভায় চার্জ দ্যা অ্যাফেয়ার্স বলেন, প্রধানমন্ত্রী
শেখ হাসিনার নিরলস পরিশ্রম ও গতিশীল নেতৃত্বে বাংলাদেশ আজ বিশ্বে উন্নয়নের রোল মডেল। আমাদের আর্থসামাজিক অগ্রগতি সমগ্র বিশ্বে স্বীকৃত। উন্নয়নের এই ধারাবাহিকতা রক্ষায় সবাইকে নিজ নিজ অবস্থান থেকে দেশের উন্নয়নে অবদান রাখার আহ্বান জানান ড. শাহিদা।

 জাপান প্রবাসী বিভিন্ন সংগঠনের নেতৃবৃন্দ ও স্থানীয় গণ্যমান্য ব্যক্তিবর্গ, দূতাবাসের কর্মকর্তা-কর্মচারীসহ বিপুল সংখ্যক বাংলাদেশি অনুষ্ঠানে উপস্থিত ছিলেন।

#

শিপলু/অনসূয়া/পরীক্ষিৎ/আসমা/২০১৯/১২৩০ ঘণ্টা